Diari Oficial de la Generalitat Valenciana


Sumari del DOGV 9702, del 11-10-2023 (2023/9851)

RESOLUCIÓ de 19 de setembre de 2023, de la Direcció General d'Energia i Mines, per la qual es desestimen les sol·licituds d'autorització d'implantació en sòl no urbanitzable, autorització administrativa prèvia, autorització administrativa de construcció i declaració, en concret, d'utilitat pública, formulades per ES Generación Verde 2, SL, per a una central fotovoltaica, denominada PSF Safarich, de 47.289 kW de potència instal·lada, a situar al polígon 6, parcel·les 15, 16, 17, 19 i 22 del terme municipal de Biar, i la seua infraestructura d'evacuació. Expedient ATALFE/2020/82.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9702

Data del DOGV
:   11-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/9851


Data del document
:   19-09-2023

Organisme emissor


Tipus de document
:   Resolució

Descriptors 

:   * Conselleria de Innovación, Industria, Comercio y Turismo
    * Conselleria d'Innovació, Indústria, Comerç i Turisme

RESOLUCIÓ de 19 de setembre de 2023, de la Direcció General d'Energia i Mines, per la qual es desestimen les sol·licituds d'autorització d'implantació en sòl no urbanitzable, autorització administrativa prèvia, autorització administrativa de construcció i declaració, en concret, d'utilitat pública, formulades per ES Generación Verde 2, SL, per a una central fotovoltaica, denominada PSF Safarich, de 47.289 kW de potència instal·lada, a situar al polígon 6, parcel·les 15, 16, 17, 19 i 22 del terme municipal de Biar, i la seua infraestructura d'evacuació. Expedient ATALFE/2020/82. [2023/9851]  
  
Antecedents  
Primer. ES Generación Verde 2, SL presenta una instància davant el registre telemàtic de la Generalitat Valenciana amb data 11 de novembre de 2020 (núm. de registre GVRTE/2020/1682138), en la qual sol·licita autorització d'implantació en sòl no urbanitzable, autorització administrativa prèvia i autorització administrativa de construcció, relatives a una central de producció d'energia elèctrica de tecnologia fotovoltaica, denominada PSF Safarich, de 47.289 kW de potència instal·lada, a situar al polígon 6, parcel·les 15, 16, 17, 19 i 22 del terme municipal de Biar, de la província d'Alacant, incloent-hi la seua infraestructura d'evacuació.  
Aquesta sol·licitud és completada posteriorment en el transcurs del procediment, amb data 13 de maig de 2022, incloent-hi, a més, sol·licitud de declaració, en concret, d'utilitat pública.  
D'acord amb les característiques i la ubicació de la instal·lació sol·licitada, aquesta està sotmesa al procediment integrat d'autorització de centrals fotovoltaiques que s'emplacen sobre sòl no urbanitzable establit pel Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (d'ara en avant, Decret llei 14/2020). Per a la tramitació d'aquesta, el Servei Territorial d'Indústria, Energia i Mines d'Alacant incoa l'expedient ATALFE/2020/82.  
  
Segon. Amb data 23 de desembre de 2020, hi consta l'acord d'admissió a tràmit d'aquest servei territorial, de la sol·licitud d'autorització administrativa prèvia i de construcció, a l'efecte del que s'estipula en l'article 1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
Tercer. La sol·licitud, juntament amb la documentació presentada pel promotor en diferents entrades posteriors, se sotmet al tràmit d'informació pública durant el termini de 30 dies, establit en l'article 23 del Decret llei 14/2020, mitjançant els anuncis corresponents, en el DOGV núm. 9264, de 26.01.2022, en el BOPA núm. 244, de 24.12.2021 i en el tauler d'anuncis de l'Ajuntament de Biar des del 20 de gener fins al 16 de març de 2022 i de l'Ajuntament de Castalla des del 8 de febrer fins al 23 de març de 2022.  
Les al·legacions rebudes a aquest efecte són remeses al promotor de la instal·lació.  
Quart. D'acord amb el procediment reglamentàriament establit, a fi que en el termini de trenta (30) dies presentaren la seua conformitat o oposició a l'autorització sol·licitada i emeteren, si procedia, els oportuns condicionats tècnics al projecte tècnic de la instal·lació, es van remetre les separates corresponents del projecte a les administracions, organismes i empreses de servei públic o d'interés general, els béns o els drets al seu càrrec de les quals pogueren ser afectats per aquesta. Es van rebre, entre altres informes, els següents que, en síntesi, s'indiquen, i que condicionen el caràcter denegatori de la present resolució:  
  
· Informe desfavorable del Servei de Planificació de la Direcció General d'Obres Públiques, Transport i Mobilitat Sostenible de la Conselleria de Política Territorial, Obres Públiques i Mobilitat, de data 23 de febrer de 2022, per afeccions en l'autovia CV-80.  
Després de la resposta donada per la mercantil, s'emet un segon informe, amb data 8 d'abril de 2022, per part del Servei de Planificació, en el mateix sentit que el primer, indicant la documentació correctora que ha de presentar.  
Com a resposta a les exigències indicades en aquest informe, la mercantil presenta amb data 12 d'abril de 2022, projectes tècnics modificats, com a resultat dels següents canvis: la reducció de la superfície útil per a la implantació, a fi d'ampliar la distància de la planta solar a l'autovia CV-80, amb una reconfiguració de la instal·lació; la substitució de panells monofacials per panells bifacials, i l'augment de la longitud de la línia subterrània d'evacuació de 30 kV, per reubicació del centre de seccionament, amb modificació del seu traçat.  
  
Finalment, s'emet un últim informe favorable, amb data 20 de juny de 2022, tenint en compte la documentació presentada.  
La importància d'aquest informe no resideix tant en el seu sentit, que és finalment favorable, com en la manera que condiciona la modificació dels projectes tècnics i la data de presentació d'aquests, argument que al·lega el promotor en un dels seus escrits, on manifesta que no s'ha tingut en compte aquesta documentació en l'informe emés posteriorment pel Servei de Gestió Territorial, compliment que es justifica en els paràgrafs següents.  
· Informe del Servei de Gestió Territorial de la Direcció General de Política Territorial i Paisatge de la Conselleria de Política Territorial, Obres Públiques i Mobilitat, de data 29 de març de 2022, en el qual es conclou que la instal·lació de la planta solar PSF Safarich no és compatible, per afecció a diversos criteris territorials analitzats.  
La mercantil dona resposta a aquest informe, amb data 25 d'abril de 2022, la qual es trasllada, juntament amb els projectes tècnics modificats presentats el 12 d'abril de 2022, a la Direcció General de Política Territorial i Paisatge. Posteriorment, es remet també l'estudi de mitigació presentat per la mercantil, com a ampliació de l'estudi hidràulic i d'inundabilitat, per a la seua valoració i emissió d'un nou informe.  
D'aquesta manera, el Servei de Gestió Territorial, tenint en compte tota la documentació remesa, emet, amb data 20 de desembre de 2022, informe desfavorable a l'estudi d'inundabilitat presentat, vistes les consideracions exposades, i es conclou que la instal·lació de la planta solar fotovoltaica PSF Safarich no és viable, atés l'anàlisi dels documents presentats, segons els requeriments del Pla d'acció territorial sobre prevenció del risc d'inundació a la Comunitat Valenciana (PATRICOVA). Informe que s'emet com a complement específic al de no compatibilitat realitzat inicialment en març de 2022.  
  
· Informe del Servei d'Infraestructura Verda i Paisatge de la Direcció General de Política Territorial i Paisatge, de data 23 de setembre de 2022, en el qual es requereix l'esmena i justificació de diversos requeriments exposats en aquest.  
La mercantil dona resposta a aquest informe, amb data 20 d'octubre de 2022, resposta que origina l'emissió d'un segon informe per part del Servei d'Infraestructura Verda i Paisatge, de data 30 de desembre de 2022, segons la documentació presentada pel promotor, així com un nou estudi d'integració paisatgística, de maig de 2022, en el qual s'emet informe desfavorable per no haver-se atés la totalitat dels requeriments i el projecte proposat no resultar compatible a l'efecte de la integració territorial i paisatgística de la instal·lació, per incompliment dels criteris dels articles 8 i 10 del Decret llei 14/2020.  
· Informe desfavorable de la Direcció General de Medi Natural i Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, de data 7 de juliol de 2022, en el qual es posa de manifest que la planta solar es troba en els límits del paisatge protegit Serra del Maigmó i Serra del Sit, i no respecta la limitació que marca l'article 10 apartat b del Decret llei 14/2020, de distar almenys 500 metres de recursos paisatgístics de primer ordre.  
Després de la remissió de la resposta donada per la mercantil sobre aquest tema, la Direcció General de Medi Natural i Avaluació Ambiental reitera el seu informe desfavorable sobre la base de les seues competències i del que s'estableix pel Decret llei 14/2020, de 7 d'agost.  
Amb data 2 de desembre de 2022, es remet la resposta donada per la mercantil a l'òrgan competent. No s'ha rebut nova resposta per part d'aquest.  
Cinqué. Amb data 30 de desembre de 2022, es trasllada l'informe vinculant desfavorable emés el 20 de desembre de 2022 pel Servei de Gestió Territorial a la mercantil, i es concedeix audiència al sol·licitant per un termini de 10 dies per a al·legar i presentar els documents i les justificacions que estimen pertinents, de conformitat amb el que es disposa en l'article 82 de la Llei 39/2015, d'1 d'octubre, del procediment administratiu comú de les administracions públiques, abans de dictar la corresponent resolució.  
La mercantil dona resposta al tràmit d'audiència el 13 de gener de 2023, i considera que s'ha omés el tràmit establit en l'article 24.2 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, atés que no s'han concedit 10 dies per a fer al·legacions a l'informe remés. Per aquest motiu, sol·licita la suspensió del termini concedit en el tràmit d'audiència, mentre no es duga a terme de manera efectiva el tràmit omés.  
Així mateix, amb data 10 de gener de 2023, es trasllada a la mercantil promotora l'informe vinculant desfavorable emés, el 5 de gener de 2023, pel Servei d'Infraestructura Verda i Paisatge, perquè en prenga coneixement i als efectes oportuns, i se li comunica, a més, que donarà major motivació a l'hora de dictar la corresponent resolució, juntament amb els arguments de l'últim informe emés pel Servei de Gestió Territorial de data 20 de desembre de 2022.  
La mercantil respon, amb data 16 de gener de 2023, igual que a l'escrit remés el 10 de gener de 2023, on sol·licita la suspensió de termini.  
  
Sisé. Amb data 21 d'abril de 2023, el Servei Territorial d'Indústria, Energia i Mines d'Alacant trasllada a la mercantil promotora de la carta de caducitat automàtica del permís d'accés i connexió a la xarxa de transport emesa pel gestor i titular de la xarxa de transport, per incompliment del punt administratiu 2n establit en l'article 1.2.b del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
No hi consten al·legacions sobre aquest tema per part de la mercantil.  
Seté. Consta la proposta de resolució denegatòria del Servei Territorial d'Indústria, Energia i Mines d'Alacant, la qual, una vegada vista, així com la resta de documentació que consta en l'expedient, la Subdirecció General d'Energia i Mines ha elevat la seua proposta a aquest centre directiu per a la seua resolució.  
Als anteriors fets són aplicable els següents,  
  
Fonaments de dret  
Primer. La instrucció i resolució del present procediment administratiu correspon a la Generalitat Valenciana, en estar la instal·lació elèctrica objecte d'aquest radicada íntegrament en territori de la Comunitat Valenciana, i no estar enquadrada en les previstes en l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
Segon. D'acord amb el que es disposa en l'article 4.1.a i el punt 2 de la disposició addicional primera del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, i en el Decret 137/2023, de 10 d'agost, del Consell, d'aprovació del Reglament orgànic i funcional de la Conselleria de la Conselleria d'Innovació, Indústria, Comerç i Turisme, correspon a la Direcció General d'Energia i Mines d'aquest departament la resolució del present procediment.  
De conformitat amb l'article 6.3 del Decret 137/2023, de 10 d'agost, en cas d'absència, vacant o malaltia de la persona titular d'alguna de les direccions generals, les competències d'aquesta seran exercides per la secretaria autonòmica de la qual depenga la direcció general afectada.  
  
Tercer. De conformitat amb l'article 53.1 de la Llei 24/2013, de 26 de desembre, del sector elèctric i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requereix autorització administrativa prèvia i autorització administrativa de construcció, la tramitació i resolució de les quals s'hauran d'efectuar de manera conjunta, segons el que s'estableix en l'article 21.1 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
Quart. Segons el que s'estableix en l'article 7, del capítol I, del títol III, de règim jurídic i procediment d'autorització de centrals fotovoltaiques i parcs eòlics del Decret llei 14/2020, de 7 d'agost, aquest títol és aplicable als projectes de centrals fotovoltaiques i parcs eòlics l'autorització dels quals corresponga als òrgans competents de la Generalitat, i queden excloses de la seua aplicació les centrals fotovoltaiques i els parcs eòlics d'aprofitament supraautonòmic, bé perquè la seua potència instal·lada siga superior a 50 MW o bé perquè excedisquen el territori de la Comunitat Valenciana.  
Cinqué. En la secció primera del capítol I, del títol III, del Decret llei 14/2020, de 7 d'agost, es determinen els criteris ambientals, territorials i energètics de localització i implantació que les centrals fotovoltaiques han de complir per a la seua autorització.  
En concret, en l'article 8.3, s'estableix el següent:  
«3. Les centrals fotovoltaiques s'han de situar en emplaçaments compatibles amb el planejament territorial i urbanístic que tinguen les condicions idònies des del punt de vista energètic, ambiental, territorial i paisatgístic, així com de protecció del patrimoni cultural, històric i arqueològic.  
Aquestes instal·lacions, incloent-hi les seues infraestructures d'evacuació fins a la connexió a les xarxes de transport o distribució d'energia elèctrica, hauran de:  
a) Mantindre els valors, l'estructura i la funcionalitat dels processos i serveis de la infraestructura verda del territori.  
b) Garantir els valors ambientals, culturals i paisatgístics del territori.  
(…)»  
A més dels criteris generals indicats, l'article 10.1, en els apartats b i d, inclou els criteris específics territorials i paisatgístics següents:  
  
«(…)  
b) Distar almenys 500 metres de recursos paisatgístics de primer ordre com són els béns d'interés cultural, béns de rellevància local, monuments naturals i paisatges protegits, llevat que l'instrument de paisatge demostre que ni la contextualització ni la percepció d'aquests recursos es veu afectada negativament per la central fotovoltaica, o que un determinat àmbit territorial o projecte concret haja sigut declarat energètic prioritari i, en aquest cas, es procedirà en la resolució a establir la distància, que serà com a mínim l'establida en la legislació vigent en matèria de patrimoni cultural.  
(…)  
d) Evitar l'ocupació de zones de perillositat d'inundació 1, 2, 3 i 4 de les categories del Pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA) o categories equivalents establits a partir de cartografies de perillositat aprovades per organismes oficials, com el Sistema Nacional de Cartografia de Zones Inundables.  
(…)  
El compliment d'aquests criteris es vulnera, tal com es desprén dels informes emesos pel Servei de Gestió Territorial el 28 de març i el 20 de desembre de 2022 i pel Servei d'Infraestructura Verda i Paisatge el 30 de desembre de 2022, els dos serveis pertanyents a la Direcció General de Política Territorial i Paisatge.  
  
Sisé. Segons l'article 25 del Decret llei 14/2020, de 7 d'agost, del Consell, l'informe en matèria d'ordenació del territori i paisatge tindrà caràcter vinculant i haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, excepte en els casos en els quals l'esmentada autorització no es requerisca d'acord amb la legislació d'ordenació del territori, urbanística i del paisatge.  
En aquest sentit, consten en l'expedient els informes emesos pels Serveis de Gestió Territorial i d'Infraestructura Verda i Paisatge esmentats en l'apartat anterior, els dos de caràcter vinculant i desfavorable, la qual cosa impossibilita l'atorgament de l'autorització d'implantació en sòl no urbanitzable i, per tant, la resta de les autoritzacions sol·licitades en l'expedient de referència, tenint en compte la prelació establida en l'article 30 del Decret 14/2020.  
Seté. D'acord amb l'article 76.2 de la Llei 39/2015, d'1 d'octubre, del procediment administratiu comú de les administracions públiques, «en tot moment els interessats podran al·legar els defectes de tramitació i, especialment, els que suposen paralització, infracció dels terminis preceptivament assenyalats o l'omissió de tràmits que poden ser esmenats abans de la resolució definitiva de l'assumpte».  
  
En aquest sentit, la mercantil sol·licitant al·lega, en els seus escrits de 13 i 16 de gener de 2023, l'omissió per part de l'Administració del tràmit establit en l'article 24.2 del Decret llei 14/2020, que no se li ha concedit el termini de 10 dies per a prestar la seua conformitat o formular objeccions després de l'emissió d'observacions a la sol·licitud, dins del tràmit de consultes a les administracions públiques, organismes i empreses de servei públic o de serveis d'interés econòmic general afectades pel projecte. Sobre la base d'aquest argument, sol·licita la suspensió del termini pel temps corresponent per a fer efectiu aquest tràmit que suposa que s'ha omés.  
Si bé aquest article 24.2 estableix la forma de conducta durant la fase de consulta pública a l'hora de recaptar informes, és l'article 25 el que estableix el procediment específic a dur a terme en el cas concret de l'informe en matèria d'ordenació del territori i paisatge, aplicable al cas que ens ocupa.  
Aquest article 25 no fa cap esment al termini de 10 dies al·ludit per la mercantil, per tant, ha sigut respectat en tots els seus tràmits per part de l'òrgan instructor de l'expedient.  
Atés que no està previst el tràmit d'audiència en aquest article 25, per a fer efectiu aquest tràmit, l'òrgan instructor aplica, amb bon criteri, l'article 82 de la Llei 39/2015, d'1 d'octubre, del procediment administratiu comú de les administracions públiques, pel qual es regula el tràmit d'audiència, en concordança amb la disposició addicional primera, relativa a especialitats per raó de matèria.  
  
Per tant, no correspon l'aplicació de l'article 24 del Decret llei 14/2020, ni la consegüent suspensió del termini sol·licitada.  
Huité. Segons el que s'estableix en l'article 1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica, els titulars dels permisos d'accés per a instal·lacions de generació d'energia elèctrica que hagueren obtingut aquests permisos dins de la data, amb posterioritat al 31 de desembre de 2017, i abans de l'entrada en vigor d'aquest reial decret llei (25.06.2020), hauran d'acreditar, entre altres aspectes, el compliment del següent punt (2n): obtenció de la declaració d'impacte ambiental favorable en 31 mesos.  
La falta d'acreditació davant el gestor de la xarxa del compliment d'aquests punts administratius dins del termini i en la forma escaient suposarà la caducitat automàtica dels permisos d'accés i, si és el cas, d'accés i connexió concedits i l'execució immediata per l'òrgan competent per a l'emissió de les autoritzacions administratives de les garanties econòmiques presentades per a la tramitació de la sol·licitud d'accés a les xarxes de transport i distribució.  
Sobre aquest tema, no hi consta acreditació per part d'ES Generación Verde 2, SL davant el gestor de la xarxa del compliment de l'esmentat punt, per la qual cosa correspon aplicar l'article 53.1.a de la Llei 24/2013, de 26 de desembre, del sector elèctric, que estableix, per a instal·lacions de generació, que no podrà ser atorgada l'autorització administrativa si el seu titular no ha obtingut prèviament els permisos d'accés i connexió a les xarxes de transport o distribució corresponents.  
Nové. Finalment, respecte a les al·legacions que s'indiquen en l'apartat tercer dels antecedents de la present resolució, es considera que aquestes perden el seu objecte ja que s'oposaven, per diferents motius, a la instal·lació de la planta fotovoltaica en la localització prevista, fet que finalment es resol amb la resolució desestimatòria, per la qual cosa no és necessari entrar en el fons de cadascuna d'aquestes, i tot això en aplicació dels principis generals que regeixen l'actuació de les administracions públiques, que recull l'article 3 de la Llei 40/2015, d'1 d'octubre, de règim jurídic del sector públic i en particular el de racionalització i agilitat dels procediments administratius i de les activitats materials de gestió.  
Per tot el que s'ha dit anteriorment, aquesta Direcció General d'Energia i Mines resol:  
  
Primer. Desestimació de l'autorització urbanística i de les energètiques sol·licitades  
Desestimar la sol·licitud d'autorització d'implantació en sòl no urbanitzable, formulada per ES Generación Verde 2, SL, per a una central de producció d'energia elèctrica mitjançant tecnologia fotovoltaica, denominada PSF Safarich, de 47.289 kW de potència instal·lada, incloent-hi la seua infraestructura d'evacuació consistent en línia elèctrica subterrània de 30 kV, que connecta el centre de seccionament de la central fotovoltaica amb la subestació elevadora SET Safarich 220/30 kV, des de la qual parteix la resta d'infraestructura d'evacuació compartida amb la central fotovoltaica FV Castalla, de competència estatal, i que es tramita en l'expedient 2020/22 (PFot-294), amb ubicació dels grups primaris convertidors de l'energia solar a electricitat (mòduls fotovoltaics) en:  
  
Polígon Número de parcel·la Àrea total parcel·les (m²) Municipi Província  
6 15, 16, 17, 19 i 28 802.638 Biar Alacant  
  
  
amb una àrea de tanca de 403.427 m² (aproximadament 40,34 ha), d'acord amb el que es representa gràficament en l'annex I que s'adjunta a aquesta resolució.  
Aquesta desestimació es resol de conformitat amb els fets i fonaments de dret recollits en la part expositiva d'aquesta resolució, tindre en compte els diferents informes autonòmics desfavorables emesos en el procediment, la no-adaptació del projecte d'execució presentat a les qüestions substantives establides en aquests informes i, en particular, perquè l'informe d'ordenació del territori i paisatge, en no ser favorable, impedeix atorgar l'autorització d'implantació en sòl no urbanitzable, a més de no disposar dels permisos d'accés i connexió a les xarxes de distribució o transport.  
Així mateix, i atés el caràcter vinculant per a les autoritzacions administratives sectorials elèctriques que té l'informe en matèria d'ordenació del territori i paisatge, de conformitat amb l'incís j de l'article 2 del Decret llei 14/2020, de 7 d'agost, del Consell, i que no podrà ser atorgada l'autorització administrativa si el seu titular no ha obtingut prèviament els permisos d'accés i connexió, desestimar també l'autorització administrativa prèvia i l'autorització administrativa de construcció sol·licitada per ES Generación Verde 2, SL, per a l'esmentat projecte de central fotovoltaica denominada PSF Safarich, i, a conseqüència d'aquestes desestimacions de les autoritzacions energètiques, no declarar d'utilitat pública la instal·lació de producció d'energia elèctrica associada a aquest projecte.  
  
Segon  
Ordenar la notificació de la present resolució al sol·licitant ES Generación Verde 2, SL, als òrgans de la Generalitat i a les altres administracions públiques que han intervingut en el procediment, així com als interessats afectats per aquest.  
  
Tercer  
Ordenar la publicació en el Diari Oficial de la Generalitat Valenciana i en el Butlletí Oficial de la Província d'Alacant, on es va fer la informació pública, així com en la seu electrònica de la Generalitat, i s'haurà d'anonimitzar tota la informació de caràcter personal que puga contindre la present resolució.  
  
Contra la present resolució, que no posa fi a la via administrativa, es podrà interposar un recurs d'alçada davant la Secretaria Autonòmica d'Indústria, Comerç i Consum en el termini d'un mes comptador des de l'endemà de la notificació, d'acord amb el que s'estableix en l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 19 de setembre de 2023.- La Direcció General d'Energia i Mines: Felipe Javier Carrasco Torres.